„ Þegar við lendum í þessum vandræðum að geta ekki leigt kvóta en höfum stólað á það getur það leitt til þess að hver útgerðin á fætur annarri einfaldlega stöðvast á þessu fiskveiðiári , þar sem menn hafa ekki ýsukvóta og geta ekki farið á sjó og náð eingöngu þorski , “ segir Örn Pálsson , framkvæmdastjóri Landssambands smábátaeigenda . Hann segir fiskveiðiárið verða erfitt fyrir útgerðir í krókaaflamarkskerfinu þar sem veiðiheimildir í ýsu eru fimmtungi minni í kerfinu en síðasta fiskveiðiár . „ Þorskveiðikvótinn var aukinn og eru um 4% meiri heimildir í þorski . Þegar línuveiðar eru stundaðar er mjög blandað þorskur og ýsa . Þá er alveg ljóst að það þarf að forðast dálítið ýsuna núna og miðað við ráðgjöf Hafrannsóknastofnunar mátti gera ráð fyrir minni ýsu , en það hefur komið mun meiri ýsa en undanfarin ár . Þess vegna hefur bátunum gengið verr að vera nánast eingöngu í þorski og það gengur mjög hratt á veiðiheimildirnar í ýsu hjá þeim . Núna á fyrsta fjórðungi [ fiskveiðiársins ] voru þeir búnir að veiða um 54% af veiðiheimildunum . Þessi tala í fyrra var 43% , “ útskýrir Örn. Breyttar aðstæður „ Það sem gerir þetta enn erfiðara er að það er engan ýsukvóta að fá . Hann var skorinn niður um fjórðung hjá öllum og stærri skipin eru lítt aflögufær með ýsu . Þess vegna geta krókaaflamarksbátarnir ekki stólað á það að geta leigt ýsukvóta eins og undanfarin ár til sín , “ bætir hann við . Þá hefur skortur á veiðiheimildum einnig haft þær afleiðingar að leiguverð hefur hækkað til muna . Spurður hvort þetta geti orðið til þess að bátar verði í fastir í höfn þar sem þeir geta ekki treyst því að veiða eingöngu þorsk , svarar framkvæmdastjórinn því játandi . Hann segir rekstraraðila grípa til allra ráða til þess að leysa þá stöðu sem upp er komin , en leit að svæðum með minni þorsk er lílega til þess fallin að auka rekstrarkostnað og gefa af sér afurð sem fæst minna fyrir .